**ระเบียบการแข่งขันแบดมินตัน**

**การแข่งขันกีฬา แบดมินตัน ชิงชนะเลิศจังหวัดชลบุรี ประจำปี 2562**

**-------------**

**1.คณะกรรมการจัดการแข่งขัน**

การกีฬาแห่งประเทศไทย จังหวัดชลบุรี

สมาคมกีฬาแห่งจังหวัดชลบุรี

ชมรมแบดมินตัน จังหวัดชลบุรี

**2. ข้อบังคับการแข่งขัน**

ให้ใช้ข้อบังคับคณะกรรมการการจัดการแข่งขันกีฬาแบดมินตัน ชิงชนะเลิศจังหวัดชลบุรี

**3. คุณสมบัติของนักกีฬาที่เข้าร่วมการแข่งขัน**

3.1 เป็นนักกีฬาที่มีชื่อในทะเบียนบ้าน สถานศึกษา หรือที่ทำงานอยู่ภายในจังหวัดชลบุรี

3.2 ไม่เป็นนักกีฬาที่อยู่ในระหว่างการถูกลงโทษเกี่ยวกับสารต้องห้ามหรือถูกลงโทษทางเทคนิค

3.3 นักกีฬาที่สมัครเข้าร่วมการแข่งขันให้สมัครเข้าแข่งขันในนามของสถานศึกษา หรือ ชมรมกีฬา/

สโมสรกีฬา โดยนักกีฬาต้องมีใบรับรองจากหัวหน้าสถานศึกษา หรือชมรมกีฬา / สโมสรกีฬานั้น ๆ

**4. การแบ่งรุ่นการแข่งขัน แบ่งเป็น 5 รุ่น (ชาย - หญิง)**

4.1 รุ่นอายุไม่เกิน 10 ปี เกิดปี พ.ศ. 2552

4.2 รุ่นอายุไม่เกิน 12 ปี เกิดปี พ.ศ. 2550

4.3 รุ่นอายุไม่เกิน 14 ปี เกิดปี พ.ศ. 2548

4.4 รุ่นอายุไม่เกิน 16 ปี เกิดปี พ.ศ. 2546

4.5 รุ่นอายุไม่เกิน 18 ปี เกิดปี พ.ศ. 2544

**5. ประเภทการแข่งขัน**

5.1 ประเภทบุคคลชาย

5.2 ประเภทบุคคลหญิง

**6. ระเบียบและกติกาการแข่งขัน**

6.1 ใช้กติกาการแข่งขันของสหพันธ์แบดมินตันโลก (BWF) ฉบับใหม่ และฉบับล่าสุดของสภากรรมการ ผู้ตัดสินแบดมินตันไทย ซึ่งรับรองโดยสมาคมแบดมินตันแห่งประเทศไทยฯ

6.2 นักกีฬาที่ลงทำการแข่งขัน ต้องแต่งกายสุภาพเรียบร้อยตามระเบียบของสมาคมแบดมินตัน

แห่งประเทศไทยในพระบรมราชูปถัมภ์ที่ได้กำหนดไว้

6.3 ให้นักกีฬาถึงสนามแข่งขัน ก่อนการแข่งขัน 30 นาที ตามที่คณะกรรมการจัดการแข่งขันกำหนดไว้ในสายการแข่งขัน เพื่อความรวดเร็วในการจัดแข่งขัน หากมีสนามว่างคณะกรรมการจะเรียกนักกีฬาลงแข่งขัน   
หากนักกีฬาไม่พร้อมจะลงทำการแข่งขัน คณะกรรมการจะประกาศเรียกลงแข่งขันตามเวลาในสายการแข่งขัน เมื่อประกาศเรียกแล้ว 5 นาที แต่นักกีฬาไม่ลงสนามแข่งขัน จะถูกปรับเป็นฝ่ายแพ้ และคู่ต่อสู้จะชนะผ่านไปแข่งขันในรอบต่อไป

6.4 นักกีฬาต้องเตรียมแร็กเกต ผ้าเช็ดเหงื่อ น้ำดื่ม และอุปกรณ์อื่นที่จำเป็นต้องใช้ให้พร้อม และนำไปวางไว้ข้างสนาม

6.5 นักกีฬาจะเปลี่ยนลูกขนไก่ได้ก็ต่อเมื่อได้รับอนุญาตจากกรรมการตัดสินก่อนทุกครั้ง

6.6 นักกีฬาจะเช็ดเหงื่อ ดื่มน้ำ เปลี่ยนอุปกรณ์ใด ๆ ต้องขออนุญาตจากกรรมการตัดสินก่อนทุกครั้งกรรมการจะไม่อนุญาต หากนักกีฬาขออนุญาตเกินความจำเป็น

6.7 กรณีผู้สมัครเข้าร่วมแข่งขันในประเภทใดน้อยกว่า 4 คน ให้ยกเลิกการแข่งขันประเภทนั้น

6.8 ในกรณีที่นักกีฬาขอถอนตัวจากการแข่งขัน ให้แจ้งเหตุผลที่ถอนตัวต่อคณะกรรมการผู้ตัดสิน ก่อนวันจับสลากแบ่งสายการแข่งขันเป็นลายลักษณ์อักษร

6.9 คณะกรรมการจัดการแข่งขัน ขอสงวนสิทธิ์ในการเปลี่ยนแปลงแก้ไขสายการแข่งขันได้ในกรณี มีการพิมพ์ผิด หรือรายชื่อตกหล่น ซึ่งไม่ใช่เป็นการแก้ไขสายการแข่งขันทั้งหมด

6.10 ใช้ระบบนับคะแนนแบบ Rally Point (3 x 21 คะแนน)

6.11 หลังจับสลากแบ่งสาย และประกบคู่การแข่งขันแล้ว จะไม่ให้แก้ไขหรือเปลี่ยนแปลงใด ๆ ทั้งสิ้น นอกเสียจากรายชื่อพิมพ์ผิดหรือตกหล่นเท่านั้น ทั้งนี้ขอให้ผู้จัดการทีมทุกทีมร่วมประชุมในวันจับสลากแบ่งสายการแข่งขันตามที่กำหนด

6.12 ผู้ฝึกสอนที่ลงไปในสนามเพื่อทำหน้าที่ (แก้เกม) ต้องสวมรองเท้าผ้าใบหรือรองเท้าหุ้มส้น ให้เรียบร้อย (ห้ามสวมรองเท้าแตะ)

**7. มารยาทของนักกีฬา**

ตลอดเวลาการแข่งขันนักกีฬาทุกคนต้องประพฤติตนให้สมกับเป็นนักกีฬาที่ดีและต้องปฏิบัติตาม กติกาการแข่งขันทุกประการ หากมีการประพฤติตนไม่เหมาะสม หรือละเมิดต่อกฎกติกาการแข่งขัน คณะกรรมการจัดการแข่งขันกีฬานักเรียนนักศึกษาจังหวัดชลบุรี พิจารณาลงโทษตามควรแก่กรณี

**8. การประท้วง**

8.1 การประท้วงที่เกี่ยวกับคุณสมบัติของนักกีฬาให้เป็นไปตามที่บัญญัติไว้ในข้อบังคับคณะกรรมการการจัดการแข่งขันกีฬาแบดมินตัน ชิงชนะเลิศจังหวัดชลบุรี (ให้ผู้จัดการทีมเป็นผู้ยื่นประท้วงภายในช่วงระยะเวลาของการแข่งขันในรอบแรก)

8.2 การประท้วงที่เกี่ยวกับเทคนิคการกีฬาให้ผู้จัดการทีมยื่นประท้วงเป็นลายลักษณ์อักษรพร้อมวางเงินประกัน 1,000 บาท

8.3 การประท้วงที่ต้องวางเงินประกัน ผู้ยื่นประท้วงจะได้รับเงินประกันการประท้วงคืนต่อเมื่อ การประท้วงมีผลชนะ

8.4 ให้ปฏิบัติตามระเบียบสมาคมฯ ว่าด้วยการแข่งขันแบดมินตันภายในประเทศ พ.ศ.2550 ข้อ 13

**9. รางวัลการแข่งขัน**

9.1 รางวัลชนะเลิศ ได้เหรียญทอง และเกียรติบัตร

9.2 รางวัลรองชนะเลิศ อันดับ 1 ได้เหรียญเงิน และเกียรติบัตร

9.3 รางวัลรองชนะเลิศ อันดับ 2 ได้เหรียญทองแดง และเกียรติบัตร

-------------------------

**4**